पाएं अपने शहर की ताज़ा ख़बरें और फ्री ई-पेपरडाउनलोड करें
काेराेना के कारण स्वास्थ्य विभाग के सिस्टम की सांसें फूल गई हैं। शनिवार को रिकॉर्ड 875 पॉजिटिव मरीज मिले और 9 लोगों की मौत हो गई। अब आंकड़े ही नहीं...कोविड अस्पतालों के बाहर एंबुलेंस में तड़पते मरीजों की तस्वीरें भी डराने लगी हैं।
हालात यह है कि सांवली कोविड अस्पताल में भर्ती होने के लिए मरीजों को 4-4 घंटे तक एंबुलेंस में इंतजार करना पड़ रहा है। शनिवार दोपहर 12 बजे तक सांवली हॉस्पिटल में बेड फुल हो गए। सालासर, थोई, नीमकाथाना सहित कई जगह की 6 एंबुलेंस मरीज को लेकर हॉस्पिटल के बाहर खड़ी रही।
एंबुलेंस मरीजों को लेकर दोपहर 2 बजे हॉस्पिटल पहुंची, लेकिन बेड खाली नहीं होने पर मरीजों को लेकर हॉस्पिटल परिसर में खड़ी रही। रिकवर हुए मरीजों की शाम 6 बजे बाद छुट्टी हुई तो इन मरीजों को भर्ती किया गया।
रिकाॅर्ड 875 मरीज, 9 की मौत, 494 हुए स्वस्थ
शनिवार को रिकार्ड 875 संक्रमित मिले। यह संख्या एक दिन में सबसे ज्यादा है। जिले में एक्टिव मरीजों की संख्या 6658 तक पहुंच चुकी हैं। 9 संक्रमितों ने दम तोड़ दिया। शनिवार को सीकर शहर में 147 पॉजिटिव मिले।
इसके अलावा फतेहपुर में 186, खंडेला ब्लॉक में 95, कूदन क्षेत्र में 110, लक्ष्मणगढ़ क्षेत्र में 117, नीमकाथाना ब्लॉक में 44, पिपराली क्षेत्र में 60, श्रीमाधोपुर ब्लॉक में 76 और दांता क्षेत्र में 40 नए कोरोना पॉजिटिव मिले हैं। वहीं पूर्व संक्रमित 494 स्वस्थ हुए हैं। अब तक 2 लाख 23 हजार 134 सैंपलों की जांच की गई है। इनमें से 18 हजार 805 पॉजिटिव पाए गए हैं। वहीं 11 हजार 985 स्वस्थ हो चुके हैं। शनिवार को जिलेभर में 2277 सैंपल लिए गए।
सबजेल में 24 बंदी संक्रमित
नीमकाथाना | सबजेल एक बार फिर कोरोना संक्रमण की गिरफ्त में है। शनिवार को 24 बंदियों की रिपोर्ट पॉजिटिव आई। सबजेल में सोशल डिस्टेंसिंग के लिए पर्याप्त जगह नहीं है। 29 अप्रैल को एक बंदी की तबीयत बिगड़ी तो उसका सैंपल पॉजिटिव आया।
सांस लेने में दिक्कत होने पर उसे सांवली भेजा गया। दूसरे दिन एक और बंदी की तबीयत बिगड़ गई तो सभी बंदियों के सैंपल हुए थे। शनिवार को 24 बंदी पॉजिटिव मिले। एसडीएम बृजेश कुमार ने बताया कि जेल प्रशासन को गाइडलाइन की पालना के निर्देश दिए हैं।
मृतकों में तीन महिलाएं शामिल
कोरोना संक्रमित 9 मरीजों की मौत हुई है, इनमें तीन महिलाएं हैं। फतेहपुर के गांव रोसावा के 70 वर्षीय व्यक्ति, बलारां के 58 वर्षीय व्यक्ति, खूड़ निवासी 55 वर्षीय व्यक्ति, फतेहपुर के गोड़ियां बड़ा निवासी 78 वर्षीय व्यक्ति की मौत हो गई।
वहीं, पिपराली के बराल गांव की 52 वर्षीय महिला, सुंदरपुरा निवासी 45 वर्षीय युवक, दौलतपुरा निवासी 55 वर्षीय महिला की भी मौत हो गई। पलसाना की 55 वर्षीय महिला की एसके अस्पताल में और खाटूश्यामजी के 65 वर्षीय व्यक्ति की जयपुर के निजी हॉस्पिटल में मौत हुई।
कल्याण आरोग्य सदन में गोशाला की जमीन पर लगेगा ऑक्सीजन प्लांट, जून तक तैयार होगा
ऑक्सीजन प्लांट के लिए शनिवार को टीम ने सर्वे किया। टीम ने मेडिकल कॉलेज के भवन के पास स्टेट हाईवे पर कल्याण आरोग्य सदन की गोशाला की जमीन पर प्लांट लगाने की जगह फाइनल की है। टीम ने प्लांट के लिए बिजली और पानी की सुविधा के अनुसार गोशाला की जमीन को उपयुक्त माना।
टीम ने इस दौरान बिजली और जलदाय विभाग के इंजीनियरों से सप्लाई को लेकर फीडबैक लिया। मेडिकल कॉलेज प्रिंसिपल डॉ. केके वर्मा ने बताया कि प्लांट शुरू होने के बाद हर दिन 390 ऑक्सीजन सिलेंडरों का उत्पादन होगा। जो कोविड हॉस्पिटल सांवली और निजी हॉस्पिटलों को सप्लाई हो सकेंगे।
प्रिंसिपल ने बताया कि ऑक्सीजन प्लांट जून माह से पहले तैयार कर लिया जाएगा। टीम ने सर्वे के बाद बाकी औपचारिकताओं के लिए कलेक्टर से मुलाकात की। जल्द काम शुरू करने का आश्वासन दिया। सर्वे के दौरान टीम के साथ विधायक राजेंद्र पारीक, एडीएम धारासिंह, यूआईटी सचिव इंद्रजीत आदि मौजूद थे।
निजी अस्पतालों को रेमडेसिविर दिलाएगी कमेटी
निजी अस्पतालों को रेमडेसिविसर व टेसिलिमुमेब इंजेक्शन उपलब्ध करवाने के लिए कलेक्टर अविचल चतुर्वेदी ने समिति का गठन किया है। एडीएम धारासिंह मीणा ने सीएमएचओ डॉ. अजय चौधरी को समिति अध्यक्ष बनाया है। प्रोटोकॉल के आधार पर केस बाई केस समीक्षा कर निजी चिकित्सालयों को रेमडीसीविर एवं टोसिलिजुमेब उपलब्ध करवाने की अनुशंषा की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn